DA Den Europæiske Unions Tidende C 213/20

DEN ADMINISTRATIVE KOMMISSION FOR KOORDINERING AF SOCIALE SIKRINGSORDNINGER

Vedtægter for den administrative kommission for Koordinering af Sociale Sikringsordninger, som er oprettet under Europa-Kommissionen

af 16. juni 2010

2010/C 213/11

REGERINGSREPRÆSENTANTERNE, DER UDGØR DEN ADMINISTRATIVE KOMMISSION FOR KOORDINERING AF SOCIALE SIKRINGSORDNINGER, DER ER NEDSAT I HENHOLD TIL ARTIKEL 71 I EUROPA-PARLAMENTETS OG RÅDETS FORORDNING (EF) Nr. 883/2004 OM KOORDINERING AF DE SOCIALE SIKRINGSORDNINGER HAR —

under henvisning til artikel 71, i forordning (EF) nr. 883/2004,

for at gøre det muligt for den administrative kommission at gennemføre de opgaver, der er blevet tildelt den ved forordning (EF) nr. 883/2004 og ved Europa-Parlamentets og Rådets forordning (EF) nr. 987/2009 om en procedure til gennemførsel af forordning (EF) nr. 883/2004 om koordinering af de sociale sikringsordninger, og særlig artikel 72 i forordning (EF) nr. 883/2004, og

idet beslutning i sagen er truffet på de i artikel 71, stk. 2, nr. 1, i forordning (EF) nr. 883/2004 fastsatte betingelser og -

ud fra følgende betragtninger:

(1) I sin retspraksis henviser Domstolen til den administrative kommission som det organ, der skal forlige forskellige fortolkninger af bestemmelserne i forordningerne.

(2) I artikel 5, stk. 4, i forordning (EF) nr. 987/2009 om den retlige status for dokumenter og anden dokumentation, der er udstedt i en anden medlemsstat, er fastsat følgende: »Hvis de berørte institutioner ikke når til enighed, kan sagen forelægges for den administrative kommission af de kompetente myndigheder tidligst en måned efter datoen for forelæggelsen af anmodningen fra den institution, der modtog dokumentet. Den administrative kommission skal søge at forlige synspunkterne inden for seks måneder efter den dato, hvor den fik sagen forelagt«.

(3) I artikel 6, stk. 3, i forordning (EF) nr. 987/2009 om midlertidig anvendelse af en lovgivning og foreløbig udbetaling af ydelser er fastsat følgende: »Hvis de berørte institutioner eller myndigheder ikke når til enighed, kan sagen forelægges for den administrative kommission af de kompetente myndigheder tidligst en måned efter den dato, hvor uenigheden som nævnt i stk. 1 eller 2 opstod. Den administrative kommission forsøger at forlige synspunkterne inden for seks måneder efter den dato, hvor den fik sagen forelagt«.

(4) En skriftlig procedure bekræfter en forudgående aftale mellem delegationerne i et af de udvalg, der er omhandlet i artikel 71, 73 og 74 i forordning (EF) nr. 883/2004 —

VED ENSTEMMIGHED VEDTAGET FØLGENDE VEDTÆGTER FOR DEN ADMINISTRATIVE KOMMISSION:

Artikel 1

Den administrative kommission er et særligt organ under Europa-Kommissionen og har samme hjemsted som denne.

Artikel 2

1. I tilfælde af forfald erstattes hvert ordinært medlem af den administrative kommission af den suppleant, som er udpeget hertil af den pågældendes regering.

2. Suppleanterne kan ledsage de ordinære medlemmer til den administrative kommissions møder.

3. Det ordinære medlem kan desuden ledsages af en eller flere tekniske rådgivere, hvis de sager, der skal behandles, eller de foranstaltninger, der skal træffes på nationalt plan, kræver det.

4. Hver delegation kan almindeligvis ikke bestå af mere end fire personer.

5. Repræsentanten for Europa-Kommissionen kan ledsages af sin suppleant.

En repræsentant for Den Juridiske Tjeneste og, hvis det er formålstjenligt for behandlingen af et spørgsmål, en repræsentant for en anden tjenestegren i Europa-Kommissionen kan ligeledes deltage i møderne.

6. Den administrative kommissions generalsekretær deltager i samtlige møder i den administrative kommission og dennes arbejdsgrupper. Generalsekretæren ledsages af de sekretariatsmedlemmer, som den pågældende har udpeget.

I tilfælde af forfald træder et eller flere af generalsekretæren udpegede sekretariatsmedlemmer i dennes sted.

Artikel 3

1. Formandshvervet i den administrative kommission udøves af det medlem, som tilhører den stat, hvis repræsentant i Rådet for Den Europæiske Union i samme periode udøver formandshvervet i dette i overensstemmelse med artikel 16, stk. 9, i traktaten om Den Europæiske Union og artikel 236, litra b), i traktaten om Den Europæiske Unions funktionsmåde.

Formanden repræsenterer den administrative kommission i Det Rådgivende Udvalg for Koordinering af Sociale Sikringsordninger, der er nedsat i henhold til artikel 75 i forordning (EF) nr. 883/2004, samt i alle andre forhold.

2. Såfremt den fungerende formand får forfald, udøves formandshvervet af dennes suppleant.

3. Når et medlem af den administrative kommission fungerer som formand, kan suppleanten deltage i afstemninger i formandens sted.

4. Den administrative kommission træder sammen efter skriftlig indkaldelse, der i samråd med formanden sendes af generalsekretæren til de ordinære medlemmer og til de i ovenstående artikel 2, stk. 5, nævnte personer senest ti dage før et møde.

5. Dokumenter fra den administrative kommission undertegnes af formanden.

6. Formanden kan give den administrative kommissions generalsekretær anvisninger af enhver art vedrørende mødernes afholdelse og udførelsen af det arbejde, der hører ind under den administrative kommissions ansvarsområde.

Artikel 4

1. Den administrative kommission kan nedsætte et operationelt udvalg, som skal bistå og lette kommissionen i dens arbejde.

Nærmere oplysninger om det operationelle udvalgs sammensætning, virkeperiode, opgaver, virksomhed og formandskab vil blive fastlagt i et mandat, som skal godkendes af den administrative kommission.

2. Det operationelle udvalgs virkemåde tages op til revision med jævne mellemrum.

Artikel 5

1. Den administrative kommission kan nedsætte en mæglingsinstans, som skal bistå kommissionen i dens arbejde i tilfælde af uenighed blandt medlemmerne om fortolkningen af bestemmelserne i forordning (EF) nr. 883/2004 og forordning (EF) nr. 987/2009.

Nærmere oplysninger om mæglingsinstansens sammensætning, virkeperiode, opgaver, virksomhed og formandskab vil blive fastlagt i et mandat, som skal godkendes af den administrative kommission.

2. Mæglingsinstansens virkemåde tages op til revision med jævne mellemrum.

Artikel 6

1. Den administrative kommission kan nedsætte arbejdsgrupper og grupper til undersøgelse af særlige problemer.

De i ovenstående artikel 2, stk. 5, nævnte personer kan deltage i møderne i disse arbejds- og undersøgelsesgrupper.

2. Arbejds- og undersøgelsesgrupperne ledes af en person, som udpeges af formanden for den administrative kommission i samråd med repræsentanten for Europa-Kommissionen.

3. Lederen af en arbejdsgruppe indkaldes til det møde i den administrative kommission, på hvilket arbejdsgruppens rapport behandles.

4. Når den administrative kommission nedsætter en arbejdsgruppe, kan denne få mandat til at udføre sine opgaver på en sådan måde, at dens konklusioner kan godkendes af den administrative kommission uden yderligere drøftelser.

5. Den administrative kommission kan nedsætte ad hoc-grupper bestående af et begrænset antal personer, som skal udarbejde og fremlægge forslag vedrørende specifikke emner for den administrative kommission med henblik på vedtagelse.

Den administrative kommission beslutter, hvem der skal være ordfører for ad hoc-gruppen, hvilke opgaver gruppen skal udføre, og den fastsætter en tidsfrist for gruppens fremlæggelse af resultaterne for den administrative kommission.

Artikel 7

1. Den administrative kommission træder sammen mindst fire gange om året.

2. Hvert år forbeholdes ét af møderne behandlingen af opgørelsen over refusionskrav, som fastlagt i artikel 69 i forordning (EF) nr. 987/2009, i overværelse af den fungerende formand for revisionsudvalget, som samtidig aflægger beretning for den administrative kommission i overensstemmelse med artikel 74 i forordning (EF) nr. 883/2004.

3. Den administrative kommission træder sammen til ekstraordinært møde, såfremt mindst fem medlemmer eller repræsentanten for Europa-Kommissionen anmoder herom. I anmodningen anføres formålet med mødet.

4. Den administrative kommission kan undtagelsesvis afholde møder uden for sit hjemsted i et af Den Europæiske Unions medlemslande eller i en international organisations lokaler.

Artikel 8

1. Den foreløbige dagsorden for hvert møde udarbejdes af generalsekretæren i samråd med formanden for den administrative kommission og repræsentanten for Europa-Kommissionen.

Såfremt det synes nødvendigt, kan generalsekretæren, før han foreslår et punkt optaget på dagsordenen, bede de berørte delegationer om skriftligt at tilkendegive deres synspunkter vedrørende det pågældende spørgsmål.

Den foreløbige dagsorden tilsendes de ordinære medlemmer og de i ovenstående artikel 2, stk. 5, nævnte personer senest 10 dage før mødets begyndelse.

Dokumentationen vedrørende punkterne på dagsordenen tilsendes ovennævnte personer, så snart den foreligger.

2. Den foreløbige dagsorden indeholder i princippet de punkter, for hvilke en anmodning om optagelse på dagsordenen fra et medlem eller fra repræsentanten for Europa-Kommissionen samt i påkommende tilfælde tilhørende noter er blevet tilsendt generalsekretæren senest 20 dage før mødets begyndelse.

3. Dagsordenen godkendes af den administrative kommission ved hvert mødes begyndelse.

Til optagelse af et andet punkt på dagsordenen end de på den foreløbige dagsorden opstillede punkter kræves enstemmighed i den administrative kommission.

4. Medmindre den administrative kommission udtrykkeligt fastsætter en anden frist, skal de noter, det pålægges delegationerne at udarbejde, tilsendes sekretariatet inden for senest to måneder. Såfremt ikke alle noter er sekretariatet i hænde ved fristens udløb, behandles det pågældende spørgsmål på den administrative kommissions første møde efter omtalte frists udløb.

5. Alle medlemmer af den administrative kommission og repræsentanten for Europa-Kommissionen har ret til at forelægge konkrete spørgsmål for den administrative kommission om fortolkningen af forordning (EF) nr. 883/2004 og (EF) nr. 987/2009, såfremt afvigende fortolkninger mellem medlemsstaterne eller mellem en eller flere medlemsstater og Europa-Kommissionen vil kunne berøre personers rettigheder. Den administrative kommission kan beslutte at forelægge sådanne spørgsmål for mæglingsinstansen.

I mødereferatet skal det anføres, hvilken holdning de enkelte medlemsstater og Europa-Kommissionens repræsentanter har til de forelagte spørgsmål.

Artikel 9

1. Med forbehold af bestemmelserne i artikel 10 vedtages afgørelserne henhold til traktatens bestemmelser om afstemning.

2. Den administrative kommission kan beslutte at vedtage en afgørelse ved brug af en skriftlig procedure, såfremt der på et tidligere møde er blevet truffet aftale om en sådan procedure.

Med dette formål for øje skal formanden forelægge den tekst, der skal vedtages, for medlemmerne af den administrative kommission. Der fastsættes en tidsfrist på mindst 10 arbejdsdage, inden for hvilken medlemmerne skal have mulighed for at angive, om de forkaster den foreslåede tekst eller afholder sig fra at stemme. Manglende reaktion inden for den fastsatte frist betragtes som en godkendelse af teksten.

Formanden kan også beslutte at iværksætte en skriftlig procedure, selv om der ikke er blevet truffet aftale herom på et tidligere møde i den administrative kommission. I så fald betragtes kun en skriftlig godkendelse af den foreslåede tekst som en jastemme, og der skal fastsættes en tidsfrist på mindst 15 arbejdsdage.

Formanden skal ved den anførte frists udløb underrette medlemmerne om resultatet af afstemningen. Hvis der afgives det påkrævede flertal af stemmer for en afgørelse, betragtes denne som vedtaget den dag, der er sat som fristens sidste dag for medlemmerne til at fremsætte deres bemærkninger.

3. Hvis et medlem af den administrative kommission under den skriftlige procedure foreslår ændringer til teksten, skal formanden enten:

a) indlede den skriftlige procedure på ny ved at oplyse medlemmerne om de foreslåede ændringer i overensstemmelse med proceduren i stk. 2, eller

b) annullere den skriftlige procedure for at drøfte spørgsmålet på det efterfølgende møde,

afhængigt af, hvilken procedure formanden skønner relevant i det pågældende tilfælde.

4. Hvis et medlem af den administrative kommission inden udløbet af den skriftlige procedure anmoder om, at den foreslåede tekst behandles på et møde i den administrative kommission, annulleres den skriftlige procedure.

Spørgsmålet behandles dernæst på det følgende møde i den administrative kommission.

Artikel 10

Afgørelser om ændring af vedtægterne træffes enten ved enstemmighed blandt medlemmerne af den administrative kommission eller ved enstemmighed blandt de tilstedeværende medlemmer eller ved et flertal på mindst enogtyve af den administrative kommissions medlemmer.

Artikel 11

1. Ethvert medlem, som er til stede, når et forslag sættes til afstemning, og som afholder sig fra at stemme, vil efter navneopråbet af formanden blive opfordret til at gøre rede for grunden til sin afholdelse, hvis den pågældende ønsker det.

2. Såfremt flertallet af de tilstedeværende medlemmer afholder sig fra at stemme, anses det forslag, som er blevet sat til afstemning, for ikke at være kommet i betragtning.

Artikel 12

1. De afgørelser, der træffes for at gennemføre artikel 72, litra a), i forordning (EF) nr. 883/2004, skal begrundes og offentliggøres i Den Europæiske Unions Tidende, medmindre flertallet af medlemmerne af den administrative kommission træffer en anden beslutning.

2. Generalsekretæren træffer de nødvendige foranstaltninger med henblik på offentliggørelsen af disse afgørelser i Den Europæiske Unions Tidende.

3. Medlemmerne af den administrative kommission drager omsorg for, at der på nationalt plan gives passende anvisninger, der sikrer, at disse offentliggjorte og ikke-offentliggjorte afgørelser fra den administrative kommission gennemføres på korrekt vis.

4. Et originalt eksemplar af den administrative kommissions afgørelser, affattet på et af Unionens officielle sprog og underskrevet af formanden, opbevares i sekretariatets arkiver.

5. Afgørelserne gælder fra den dato, der er fastsat i dem, eller, hvis ingen dato er angivet, fra den første dag i den anden måned efter offentliggørelsen i Den Europæiske Unions Tidende.

Artikel 13

1. Der tages referat af hvert møde, som i princippet skal godkendes på det følgende møde.

Medlemmer, som ikke har modtaget referatet på deres eget sprog, kan udsætte deres endelige godkendelse, til de har modtaget referatet på det pågældende sprog.

2. Beslutninger af særlig hastende karakter kan gøres til genstand for en erklæring, som indebærer deres endelige vedtagelse, på det møde, på hvilket de er truffet.

Artikel 14

Ved formandsskifte fremlægger det nye formandskab sit arbejdsprogram samt planerne for dets gennemførelse.

Artikel 15

Den administrative kommission udarbejder med regelmæssige mellemrum en beretning om sit arbejde og gennemførelsen af forordningerne om koordinering af de sociale sikringsordninger. Beretningen forelægges for Det Rådgivende Udvalg for Koordinering af Sociale Sikringsordninger, som er nedsat i henhold til artikel 75 i forordning (EF) nr. 883/2004.

Artikel 16

Såfremt de i disse vedtægter indeholdte bestemmelser kræver fortolkning, foretages denne af Den Europæiske Unions Domstol i overensstemmelse med artikel 267 i traktaten om Den Europæiske Unions funktionsmåde.

Artikel 17

Sprogene i den administrative kommission skal være de samme som de sprog, der er fastlagt som officielle sprog i EU-institutionerne i overensstemmelse med artikel 342 i traktaten om Den Europæiske Unions funktionsmåde.

Artikel 18

En adfærdskodeks, som har til formål at sikre en mere effektiv tilrettelæggelse og afholdelse af møderne i den administrative kommission, kan aftales og offentliggøres særskilt.

Artikel 19

Disse vedtægter sendes til det medlem af Europa-Kommissionen, der er ansvarlig for beskæftigelse, sociale anliggender, arbejdsmarkedsforhold og inklusion, sammen med en brevveksling mellem denne og formanden for den administrative kommission.

Vedtægterne og brevvekslingen offentliggøres i Den Europæiske Unions Tidende. De træder i kraft dagen efter deres offentliggørelse og erstatter de tilsvarende dokumenter, der er offentliggjort i Den Europæiske Unions Tidende af 20. maj 2005.

Udfærdiget i Bruxelles, den 16. juni 2010. Formand for den administrative kommission José Maria MARCO GARCÍA